Доктар Нос
*Васіль Вітка*

Чаго ходзяць у бальніцы?

Кожны ведае — лячыцца.

Там ёсць многа дактароў,

I так лечаць — будзь здароў!

Захварэў і я, пайшоў.

Доктар кажа: — Здайце кроў.

— Ой, не дам, не дам крыві!

Доктар кажа: — Не раві!

Калі можаш — пацярпі:

Усю ноч не еш, не пі

I прыходзь да нас галодны,

Калі ў школе ты свабодны.

Я яшчэ мацней зароў:

— Для чаго мая вам кроў?

Я прыйшоў прасіць даведкі…

Доктар кажа: — Ну і дзеткі!

Што баліць?

— Усё баліць, —

Зноў расказваю ўрачу я.

— У вушах звініць?

— Звініць.

Ў школу не магу хадзіць,

Я настаўнікаў не чую.

Доктар за руку мяне,

Цераз калідор наўскос

Паказаў на кабінет:

«Вуха, Горла, Нос».

Дактароў нам трэба слухаць,

Калі ўжо бяда прыпёрла.

Вуха… няхай будзе вуха,

А пры чым, скажыце, горла?

Я — сапраўдны эскімос,

Эскімо грызу ў мароз,

Мог бы з'есці цэлы воз.

А пры чым, скажыце, нос?

Вуха… Вуха хай правераць.

Я пастукаў ціха ў дзверы.

Думаў я, што там іх трое,

Аж адзін перада мною

Дзядзя з люстрам на ілбе:

— Што, мой дружа, у цябе?

Тут зусім ажыў я духам:

— Вы па вуху?

— Я па вуху.

— А дзе Горла, а дзе Нос?

— Ах, каб ты здаровы рос!

Я дамоў адправіў іх —

Сам працую за траіх.

Я падумаў: вось ён дзе,

Хто паможа мне ў бядзе!

Доктар казырок люстраны

Апусціў ніжэй на лоб:

— Ну, таварыш паважаны…

— Стоп! — крычу я. — Стойце, стоп!

Вы мне вушы правярайце,

Не чапайце вы мой нос,

Лепш хутчэй даведку дайце,

Каб я класнаму занёс.

— Ах, даведку, — сказаў Нос, —

Так бы з самага пачатку.

У мяне іх — цэлы стос.

Бачыш, з подпісам, з пячаткай.

Напішу табе па форме,

Так, як мае быць:

«Горла ў норме, вушы ў норме,

Нос — укараціць».

Досыць галаву марочыць,

Дарагі мой друг.

— А хто будзе… укарочваць?

— А я сам — хірург.

Бачу, кончыліся штукі,

Бачу, доктар мые рукі —

Даў я з кабінета чосу,

Рады, што застаўся з носам!

Чаго ходзяць у бальніцы?

Кожны ведае — лячыцца.

Там ёсць многа дактароў,

I так лечаць — будзь здароў!